  Виталий Пронин К. Галихановлэн «Лычсузён» суредэз.Анастасия Шумиловалэсь чуръёссэ лыдӟыса, валай: кыӵе матынэсь та малпанъёс мыным! Кыӵе секыт но со дыре ик ческыт улыны сыӵе малпанъёсын!Дыр - огшоры шӧдон пыртӥ учкыса - дунне вылэ мертантэм кужыменыз золтӥськем арбери кадь потэ мыным. Ма, А. Шумиловалэн героиняез но вера ук: «дыр пунысюлэн биниськоз, мугордэ кекатоз, кый выллем», соку вузыны гинэ кылёз на: «дугды, дыр, тырмоз оломар дауртыны мынам сотэк но ӧвӧлтэм дауреным». Авторлэн «дырез» «эктэ», вылтыре «дыректон» лэзьыса. Мар бен, сборниклэн нимыз кельше мыным. Одӥг ласянь. Мукет ласянь учкыса, паськыт «дыр» валатонэз мугорлэн сюбег кабъёсаз пыртэ но огшоры «дыректонэ» вуттэ.Тазьы верасько но - аслым ачим туж ик шонер ӧвӧл кадь потӥсько. Малы ке шуоно асьмеос, XXI дауре вуытозямы, инсьӧрлэн олокыӵе но сэрегъёсаз вуттӥським ини, кыӵе ке Альфа-Центавра кизилисузьетъёсысь олокыӵе но иворъёс басьтӥм ини, нош нокыӵе амалъёсын но валаны ум быгатӥське, малы асьмеос котырысьтымы лыдъянтэм трос адямиос пӧлысь кинэ ке одӥгзэ гинэ висъяськом но, сое адӟыса, асьмелы пӧсь яке кезьыт луэ, мугормы ӟырда яке дырекъяны ӧдъя... Малы ке шуоно асьмеос ог-огмылы ум луэ огшоры гинэ «кинъёс ке».Соин ик Анастасия Шумиловалэн «ах, воштӥським ми, Ашальчи» шуэмез пумитэ верасал: зэм, туала егитъёс, шуом, 1970-тӥ аръёсысь егитъёсын ӵошатыса, дӥськут ласянь гинэ ӧвӧл, улон шоры учконзыя но, ог-огенызы кусыпъёссыя но трослы воштӥськизы, нырысь ик - дӥсьтӥсьгес, эрикогес луизы.«Идентификация» кылбурын героиня ассэ «векчи из», «пыӵ», «сисьмем лӥял», «дэри» но мукет со выллем кылъёсын ултӥяны выре ке но, асьмеос валаськом ук, кыӵе узырлыко солэн пуш дуннеез: гожтоно гинэ со гожтымтэ кылбурез, кырӟано гинэ со кырӟамтэ кырӟанэз, уроно гинэ емыш сётӥсь убоез, бызьытоно гинэ нылмуртэз но коркаез нылпи куараен тырмытоно.Но татын но, кызьы валаськом, А. Шумиловалэн героиняезлы эрик уг тырмы, малы ке шуоно кылбурез гожтыны кылъёс кулэ, кырӟанэз кырӟаны крезьгур кулэ, емыш будэтыны убо кулэ, нош нылмуртэз  бызьытӥд но нылпи вайытӥд ке, сое нош ик пӧртэм герӟетъёсын думылӥськод но «кулэ» шуон вотэсэн тугаськод. Нош кыӵе эрико луэмез потэ лулмылэн!Та вылӥ вераме гожтонэлэн йылпумъянэз луыны быгатысал. Но малы ке кутскон выллем луиз. Анастасия Шумиловалэн нырысетӥ кылбуръёсыз ик чебер паймонэн ӵабыштӥзы монэ, кыл зулёнэлэн ӧрез усьтӥськиз кадь. Табере синучкон азьын сылӥсько но, кисыриосын гожмам ымнырме-а яке пурысьтаны кутскем пельдӥньёсме-а синйылтыса, авторлэн героиняез выллем ик, кужмысь валаны тыршисько: мон меда со - шорам учкись воргорон? Зэмзэ но -...мынам зэмос тусыпазьгиськемын дунневылын улӥсь адямиоспушкын. монэвекчи пырыосын возёсинъёсазысоос, кин учкылӥз шорам...Озьыен, аспӧртэмлыко, ачиз кадь гинэ луись адями вань-а та дунне вылын? Яке со, калык уллё пӧлын улыса, ваньмызлэсь адӟем карыса но огъя ужъёсты быдэсъяса, огъя законъёслэсь кылзӥськись автоматлы пӧрме но, солэн ымнырыз но мукет ымныръёсын сураське? «Пеймыт гурезьгырклэн борддор вылаз эктӥсь вужеръёс» гинэ шат асьмеос? «Тани тапыртыса кошкиз огез вужер, но чуслыкез ӧз тӥя со». Шат сыӵе асьмелэн адӟонмы? Мар понна, кыӵе сьӧлыкъёсмы понна асьмелы та «кузьым»? «Мон таӵе югдурлы пумит!» - куаразэ поттыны выре «ог чепыльтэт гинэ шумпотонэн» улӥсь Кылбурчи но, со вылэ «быдэс черык кайгу» пальккиське. Малы ке шуоно «кылбуран - со астэ пӧзись вирен ӵушкан», «паськыт улон шурысь вуэз юыса ӧскон но - выльысь юон». Соку гинэ тон Кылбурчилэсь мылкыдзэ ас вылад шӧдод.Мар бен, Анастасия Шумилова - туж тунсыко кылбурчи. Философ шуысал мон сое. Солэн вылӥ кылбуръёсыз улонлэн «пиртэш» луэмез пумысен ӝож мылкыдын, сюлэмшуго малпаськонъёсын тырмемын. Со дыре ик ӧжытак шузияськыса мадёнъёсаз ирония мылкыд капчи гинэ тӧлаське. Кылсярысь, «Поэтъёслэн фестивалязы» кылбур:...ваньмыз сыӵе прозаично:зынкибы зын ке - озьыен,вань зынкибы кытын кематын.но собере малпай:нош мар со каре валсутэрпулэсь кыдёкын,крезьгуръя академилэнзалаз,мынам пыд вылам?Автор, шӧдӥське, интеллектуалка: солэн мадёнъёсаз тодмо адямиослэн нимъёссы, философия валатонъёс, вашкала мадёсъёс, Интернет «жуг-жагъёс» но трос пӧртэм ивор-суредъёс пумиськыло. Иосиф Бродскиез гажамез адӟиське, соин но, лэся, Анастасиялэн чуръёсыз ӵемысь та кылбурчилэн выллем «тӥяса» сётӥсько. Зэмзэ вераса, мынам но мылкыдъёсы, гожъяськон амалъёсы шӧдӥсько куд-ог кылбуръёсын.Анастасия Шумиловалэн кылсуред но лулчеберет дуннеосыз кыӵе ке аспӧртэмлыко мадёсъёс-лабиринтъёс кылдыто, йырвизез но лул-сюлэмез малпаськыны куро. Солэн котькуд кылбурез номырин сурантэм, ас пуштросо но ас вылтусо произведение луэ: яке турлы-турлы буёло, яке вуберган кадь поръясь, яке чырсалэс-конял шӧмо. Ӵапак асьмелэн улонмы кадь: отын ваньмыз суро-пожо но вераны луонтэм тунсыко.Сергей Матвеев Теги: Егитъёс малпан удмуртлитература  